Seun sterf op skooluitstappie: Oorsaak van dood bekendStefan Marais. Foto: Facebook Die voorlopige uitslag van die lykskouing op Stefan Marais, die gr. 11-leerder aan die Hoër Landbouskool Oakdale op Riversdal in die Wes-Kaap wie se liggaam Saterdag in die Goukourivier by Stilbaai opgespoor is, is bekend. Maroela Media het vroeër berig Marais was verlede Vrydag saam met ander leerders van die skool, onder wie lede van die skool se leerderraad en onderwysers, op ŉ spanbou-uitstappie toe die tragedie hom afgespeel het. Van die leerders het glo in die rivier geswem waar Stefan in die water verdwyn het. Toe mense besef het dat Stefan nêrens te vinde is nie, is daar dadelik na hom begin soek. Sy liggaam is Saterdag gevind en uit die water gebring. Kapt. Malcolm Pojie, woordvoerder van die polisie, het Vrydag aan Maroela Media bevestig die voorlopige uitslag van Stefan se nadoodse ondersoek is bekend. “Die uitslag dui daarop dat hy ernstige kop- en nekbeserings opgedoen het, waarna hy verdrink het,” het Pojie gesê. ŉ Gedenkdiens is Vrydagoggend vir Stefan uit die NG Moedergemeente Riversdal gehou. ŉ Groot aantal mense het opgedaag met nagenoeg 1 500 sittendes in die kerk. Die vermoede bestaan dat hy moontlik teen ŉ sandbank vasgeduik, die nekfraktuur opgedoen en toe verdrink het. Die Hoër Landbouskool Oakdale het ná sy afsterwe op Facebook hul medelye aan Stefan se ouers, Pine en Petrusa, en sy jonger broer, Pieter, betuig. “Leerders, ouers en personeel van die skool is geskok en hartseer oor die verlies van hierdie uiters skrander, talentvolle en waardegedrewe Oakdaler. Hy was ŉ Oakdaler in murg en been. Ons harte gaan uit na hierdie gesin, sy maats en al die ander Oakdale-betrokkenes,” lui die inskrywing. Talle ander boodskappe van medelye is ook op sosiale media gedeel. Die bekende Suid-Afrikaanse rugbyspeler, CJ Stander, wat tans in Ierland rugby speel, het op sy amptelike Facebook-blad geskryf hy het Stefan geken vandat laasgenoemde ses jaar oud was. “My gedagtes en gebede gaan uit aan sy familie in hierdie moeilike tyd,” het Stander geskryf.